**Helseplager knyttet til amalgam: En retrospektiv studie av helseendring etter fjerning av amalgam.**

**Introduksjon**: Mange mennesker har helseplager de opplever er knyttet til amalgamfyllinger i tennene. Det finnes noe dokumentasjon på at disse plagene reduseres etter fjerning av amalgam. Målet med denne studien var å kartlegge den totale symptombelastningen hos pasienter med amalgamrelaterte plager der alle amalgamfyllingene var fjernet. I tillegg ble selvrapportert forbedring av helse etter amalgamutskiftningen kartlagt både med hensyn til forhåndsregler tatt i forbindelse med fjerning og tid siden fjerning.

**Metode**: En spørreundersøkelse ble sendt ut til alle medlemmene av Tenner og helse (n = 999) i 2011 hvorav 36,4 % sendte skjemaene i retur. Deltagerne returnerte spørreskjemaet anonymt ved hjelp av en forhåndsfrankert konvolutt. Spørreskjemaet inneholdt spørsmål om sosio-demografiske data, selvopplevd helse, plager som vedvarte etter amalgamutskifting og selvrapporterte forandringer av helse etter amalgamutskifting.

**Resultater**: Totalt 324 deltakerne ble inkludert i studien. Flertallet av deltakerne rapporterte bedre helse etter amalgamutskifting, selv om mange fortsatt hadde plager de relaterte til tidligere amalgam-fyllinger. Utmattelse og muskel- og skjelettplager var hyppigst rapportert, noe som gjenspeiler det faktum at 38% av deltakerne rapporterte dårlig til svært dårlig nåværende helse. Med hensyn til amalgamutskifting, ble det funnet sammenhenger mellom forbedret helse og forhåndsregler tatt i forbindelse med fjerning og tid siden fjerning.

**Konklusjon**: De fleste av deltakerne i denne studien rapporterte bedring av helse etter amalgamutskifting selv om de fortsatt slet med mange plager. Siden symptombelastning er en robust indikator for helsetilstand og sosioøkonomisk byrde for samfunnet, er det ønskelig med en intervensjon som kan øke disse pasientenes helsetilstand ytterligere.